วันแม่ปีนี้ (2560) ไม่มีแม่เป็นของตัวเองแล้ว เลยพาแม่ยายมาหาอะไรกินบ้าง โดยมีข้อแม้ว่า ร้านที่กินควรติดแม่น้ำ เพื่อได้รับลมแม่น้ำบ้าง เพราะสามสี่วันนี้ อากาศร้อนมากๆ

ร้านเป็นแพอยู่เหนือเขื่อนเจ้าพระยา ตรงนี้มีอยู่หลายแพ แพที่ 1 เคยกินมานานแล้ว ปกติจะกินร้านแพที่ 3 แต่วันนี้ขอลองที่แพ 2 บ้าง

ร้านนี้ถือว่าบรรยากาศดี และแพสวยกว่าทุกแพที่เคยนั่งกิน เนื่องจากวันนี้เป็นเทศกาล คนจึงเยอะพอสมควร ที่จอดรถเต็มเกือบหมด

ตอนไปถึงมีคนออกพอดี โต๊ะยังว่างหลายตัว แต่มีโต๊ะที่คนเยอะๆ คาดว่าที่รถเยอะอาจเพราะนัดมาเจอกันที่ร้าน

พนักงานเก็บโต๊ะอยู่สองคน เรานั่งโต๊ะเป็นนานแล้วเมนูก็ยังไม่มา ควรมีพนักงานสักคนมารับรายการอาหารนะ

แก้วน้ำ กับจานช้อนต้องเดินเสิร์ฟเอง รายการอาหารเดินหาเอง กระดาษจด ปากกาเดินไปขอ ไม่งั้นอาจจะไม่ได้สั่ง  ดูแล้ว พนักงานสองคนไม่น่าจะพอล่ะ ไม่งั้นคนนึงต้องเก็บ อีกคนรับแขก ต้องแบ่งหน้าที่กัน ไม่ใช่ไปเก็บโต๊ะที่ไม่ได้มีคนรอกันหมด แต่เข้าใจได้ ช่วงเทศกาลเจอแบบนี้ตลอด ไม่ว่ากัน

สักพักมีกรุ๊ปใหญ่ขนาด 17-18 คนมา โชคดีที่เราสั่งอาหารก่อน

อาหารออกค่อนข้างช้านะ แม้คนจะเยอะพอสมควร แต่ตอนเราไปนี่ โต๊ะที่นั่งอยู่ก่อน อาหารน่าจะออกหมดแล้ว นั่นหมายถึงว่า ตอนเราสั่งอาหาร จะเป็นคิวเราแน่นอน

นั่งรอกันหงอยเบย ทั้งเรา และโต๊ะที่มาหลังเรา

อันนี้ทำความเข้าใจกันก่อนนะว่า สภาพนี้ไปกินที่ร้านไหน คงสภาพใกล้เคียงกัน ตราบใดที่ช่วงเทศกาลบ้านเรานิยมไปกินนอกบ้าน ก็คงต้องรับสภาพให้ได้ ถ้าไม่อยากเจอ แนะนำว่าทำกินเองที่บ้านดีกว่า

รสชาติอาหารถือว่าอยู่ระดับดีเลย ต้มยำปลาคังซดได้ชื่นใจ หมึกผัดไข่เค็ม มีไข่เค็มผัดมาจริงๆด้วยสองซีก แปลกๆหน่อย แต่กินได้ ปลาช่อนลุยสวน เราเคยกินแต่แบบปลาช่อนทอดทั้งตัว ราดน้ำยำแบบพริกเผามา แต่ที่นี่เป็นปลาช่อนทอดทั้งตัว มีผักลวก กินกับน้ำพริกเผา และน้ำจิ้มแบบซีฟู๊ด ผิดคาดไปหน่อย แต่พอฉู่ฉี่ปลาเนื้ออ่อนมา ซึ่งนี่ก็ผิดคาดไปอีกนิดนึง ปกติจะกินแบบปลาทอด แต่ที่นี่แบบปลาสด  มีน้ำแกงฉู่ฉี่ราดมาขลุกขลิก ซึ่งว่าทางร้านไม่ได้ เราไม่ได้ถามหรือบอกเค้าเองว่าจะเอาแบบไหน  ่เราจึงใช้การฟิวชั่นอาหารเอง โดยกินปลาช่อนทอด ราดน้ำแกงฉู่ฉี่ ก็อร่อยดีเหมือนกัน

รายการส้มตำคอหมูย่างทางร้านคงลืม เราก็เริ่มอิ่มแล้ว เพราะกินๆหยุดๆเพื่อรออาหาร เลยอิ่มเร็ว ถ้าอาหารออกเร็วน่าจะกินเยอะกว่านี้

สรุปว่า รสชาติอาหารถือว่าดี ร้านบรรยากาศดี การบริการปกติน่าจะดี แต่ช่วงเทศกาลแบบนี้คงเอามาวัดอะไรไม่ได้ เราเชื่อว่าเค้าอยากจะขายจะตาย และเต็มที่แล้ว อาหารออกช้าไปหน่อย แต่ก็ยังเป็นไปตามคิว ไม่มีลัดคิวให้หงุดหงิด

แต่ขอติเรื่องราคาอาหาร แอบแพงนะ ฉู่ฉี่ปลาเนื้ออ่อน 1 ตัว ไม่ใหญ่นัก (ดูรูป)  หั่นเป็นสี่ท่อน 290 บาท ร้านอื่นที่เคยไปถ้าราคานี้ จะใช้ปลาอย่างน้อยสองสามตัว แล้วแต่ขนาด คือมาเต็มจานล่ะ 

ปลาช่อนลุยสวน ปลาตัวไม่ใหญ่นัก 330 บาท เรากินปลาเผาที่สิงห์บุรี ใหญ่กว่านี้ 300 เอง

เอาเป็นว่าลองมากินได้ รสชาติไม่เลวครับ